
Bácsalmás Város Önkormányzata Képviselő-testületének 
18/2023. (XI. 2.) önkormányzati rendelete

a köztisztasági feladatok ellátásáról
Bácsalmás Város Önkormányzatának Képviselő-testülete a hulladékról szóló 2012. évi CLXXXV. törvény 88. § (4) bekezdés c) pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 5. pontjában meghatározott feladatkörében eljárva, Bácsalmás Város Képviselő-testülete és Szervei Szervezeti és Működési Szabályzatáról szóló 12/2019. (X. 31.) önkormányzati rendelet 3.2.g) pontjában, valamint a 2.b) pontjában biztosított véleményezési jogkörében eljáró Pénzügyi és Fejlesztési Bizottság, valamint Jogi és Ügyrendi Bizottság véleményének kikérésével és a környezet védelmének általános szabályairól 1995. évi LIII. törvény 48. § (3) bekezdésében biztosított véleményezési jogkörében eljáró Bács-Kiskun Vármegyei Kormányhivatal véleményének kikérésével a következőket rendeli el:
1. A közterületek tisztántartásával kapcsolatos feladatok és az azok ellátására kötelezettek
1. §
(1) A köztisztaság fenntartásában mindenki köteles részt venni.
(2) A közterületek folyamatos tisztántartásáról, hulladékgyűjtő edények kihelyezéséről és ürítéséről, a közterületen keletkezett települési hulladék összegyűjtéséről és elszállításáról Bácsalmás Város Önkormányzata (a továbbiakban: önkormányzat) gondoskodik, szolgáltató útján.
(3) Az önkormányzat a közterületek tisztántartását időbeli korlátozás nélkül végezheti.
2. §
(1) Az ingatlan tulajdonosa köteles gondoskodni
a)	az ingatlan előtti járdaszakasz, járda hiányában egy méter széles területsáv, továbbá, ha a járda mellett zöldsáv is van, akkor az úttestig terjedő teljes terület, beleértve a nyílt vízelvezető árkok területét is – a rendszeres parkfenntartásba bevont területek kivételével – tisztántartásáról, szemét- és gyommentesítéséről és annak elszállításáról;
b)	tömbtelken a külön tulajdonban álló egyes épületek gyalogos megközelítésére és körüljárására szolgáló terület tisztántartásáról, a csapadékvíz zavartalan lefolyását akadályozó anyagok és hulladékok eltávolításáról, a téli időszakban a hó-eltakarításról és síkosság-mentesítésről;
c)	a telekingatlanról a járda- és az úttest fölé nyúló ágak és bokrok megfelelő és szakszerű nyeséséről.
(2) Az üzletek és egyéb elárusító helyek, vendéglátó egységek előtti járdaszakaszt, és ha a járda mellett zöldsáv is van, az úttestig terjedő teljes területet – ideértve a nyílt csapadékvíz árkokat is – az ingatlanhasználó, kereskedelmi tevékenységet végző köteles tisztántartani és a hulladék összegyűjtéséről, valamint elszállításáról gondoskodni.
(3) A madarak tartózkodási helyei alatti közterületnek a szennyeződéstől való megtisztítása az ingatlanhasználó feladata.
(4) Az ingatlanhasználók a kötelezettségük alá tartozó közterületsávok feltakarításából keletkezett szemetet, hulladékot a háztartási hulladékgyűjtő tartályba kötelesek elhelyezni.
(5) A közterületek tisztántartása időbeni korlátozás nélkül végezhető, az érintett területre vonatkozó zajkibocsátási határérték betartásával – porképzés kerülésével – oly módon, hogy közben hulladék a közútra ne kerüljön.
(6) A járda, úttest, parkfelület és egyéb közterület ürülékkel, szennyvízzel, veszélyes anyaggal, hulladékkal nem szennyezhető be. Hulladék anyagok szennyvízcsatornába nem juttathatók be.
(7) Állatok által a közterületen okozott szennyeződés eltakarításáról az állat sétáltatója köteles haladéktanul gondoskodni.
(8) Állatok közterületen nem legeltethetők.
(9) Aki az (1) bekezdésben foglalt kötelezettségét nem teljesíti, azzal szemben a jegyző közigazgatási bírságot szabhat ki.
3. §
(1) Anyagszállításnál a szállító köteles tevékenységét úgy végezni, hogy a közterület ne szennyeződjön. Ha bármely szállítmány fel- vagy lerakásával a közterület szennyeződik, a szennyeződés előidézője köteles azt a munkavégzés után azonnal eltávolítani, és a közterületet az eredeti rendeltetésének megfelelő állapotba visszaállítani.
(2) Az építési munka során keletkezett – közterületen tárolt – építési törmeléket, egyéb hulladékot a tevékenység befejezése után legfeljebb 48 órán belül el kell szállítani.
4. §
(1) A közterület, és annak berendezési tárgyai nem szennyezhetők be.
(2) A gyalogos és a közúti forgalom zavartalansága érdekében a közterületről letakarított hóréteg nem halmozható fel
a)	útkereszteződésben, útcsatlakozások közvetlen közelében,
b)	járdaszigeten,
c)	gyalogos átkelőhelyeken,
d)	a közösségi közlekedés biztosításához szükséges területeken, továbbá a közszolgáltatáshoz tartozó berendezési tárgyakon, vagy azok közvetlen közelében vagy
e)	a csapadékvíz elvezetést szolgáló felszíni létesítményeken.
(3) Közterületen gépjárművet mosni tilos.
2. Az elhagyott hulladék felszámolásához szükséges intézkedések köre
5. §
(1) Az önkormányzat lakossági bejelentés alapján vagy hivatalból végzi a település közigazgatási területén belül az elhagyott hulladék felderítését.
(2) Az önkormányzat a közterületen elhagyott hulladék felszámolását lakossági bejelentés alapján vagy hivatalból végzi.
(3) Az elhagyott hulladék felszámolása érdekében az önkormányzat a Bácsalmási Közszolgáltató Nkft. közreműködésével megteszi a szükséges intézkedéseket, amelynek keretében
a)	intézkedik a hulladék pontos helyének, mennyiségének, típusának, jellegének meghatározása érdekében, majd helyszíni ellenőrzést végez,
b)	megkísérli az elhagyott hulladék tulajdonosának vagy korábbi birtokosának beazonosítását,
c)	eljárást kezdeményez a területileg illetékes hulladékgazdálkodási hatóságnál az elhagyott hulladék felszámolása érdekében,
d)	gondoskodik az elhagyott hulladék összegyűjtéséről, elszállításáról és kezelésre történő átadásáról,
e)	fokozott ellenőrzést folytat az illegális hulladéklerakással leginkább érintett helyszíneken a jogellenes hulladéklerakás megelőzése, felszámolása érdekében.

(4) A felderítő az elhagyott hulladék fellelésének helyszíneiről nyilvántartást vezet és az engedély nélküli hulladék-elhelyezéssel leginkább érintett helyszíneket rendszeresen ellenőrzi.
3. Záró rendelkezések
6. §
Hatályát veszti a helyi hulladékgazdálkodási közszolgáltatásról és a köztisztasági feladatok ellátásáról szóló 6/2016.(III.30.) önkormányzati rendelet.
7. §
Ez a rendelet 2023. november 3-án lép hatályba.

Záradék:

Megalkotta Bácsalmás Város Önkormányzatának Képviselő-testülete a 2023. október 31-én tartott ülésén.


Kihirdetve: a Bácsalmási Közös Önkormányzati Hivatal tájékoztató tábláján, 
2023. november 2-án.

